open-index/open-wikipedia-markdown huggingface dataset:
Albatros D.III

**Albatros D III** oli saksalaisen Albatros Flugzeugwerke -lentokonetehtaan valmistama yksipaikkainen tiedusteluhävittäjä, jonka suunnittelun Robert Thelen aloitti jo ennen kuin edeltäneet Albatros D.I ja D.II oli kunnolla saatu tuotantoon. Konetyypin valmistamiseen vaikuttivat ranskalaisesta Nieuport Scoutista saadut testitulokset. Saksan keisarillisten ilmavoimien *Luftstreitkräften* ja Itävalta-Unkarin *Luftfahrtruppen* ensimmäisessä maailmansodassa koneita valmistivat Albatrosin tehtaan lisäksi Ostdeutsche Albatros Werke ja itävaltalainen Oesterreichische Flugzeugfabrik. Vuonna 1917 valmistukseen saatua konemallia käyttivät miltei kaikki Saksan hävittäjäyksiköt ja -lentäjät, muun muassa hävittäjä-ässät Manfred von Richthofen, Ernst Udet, Erich Löwenhardt, Kurt Wolff ja Karl Emil Schäfer.

Suorituskyvyltään useimpiin liittoutuneiden koneisiin nähden ylivoimaisella Albatrosilla oli tärkeä osa Saksan niin sanotun "verisen huhtikuun" () aikana saavuttamassa ilmaherruudessa. Koneessa oli kuitenkin rakenteellisia vikoja, joista pahin oli alatasojen heikko rakenne.

Ne korvattiin kesästä 1917 alkaen Albatros D V -koneilla ja hieman myöhemmin Fokker D.VII -koneella.

*Albatros D III* -koneita kuljetettiin myös Zeppelin LZ 80/L 35 -ilmalaivassa vuonna 1918 – pyrkimys oli saada ilmalaivalle oma hävittäjäsuoja.

## Tekniset tiedot

## Lähteet
*

### Viitteet

## Aiheesta muualla
Lännenkaulustrappi

**Lännenkaulustrappi** eli vanhalta nimeltään **kaulustrappi** (*Chlamydotis undulata*) on trappien heimoon kuuluva kurkilintu. Lajin kuvaili ja nimesi Nikolaus Joseph von Jacquin vuonna 1784.

## Koko ja ulkonäkö
Linnun pituus on 55–65 cm, siipien kärkiväli 125–151 cm ja paino 1,2–3,2 kg. Lännenkaulustrappi on kookas, pystyssä kulkeva, melko pitkäkaulainen lintu. Se on yläpuolelta hiekanruskea tummin raidoin ja alapuolelta valkoinen. Kaulan sivulla vanhalla linnulla on musta pitkittäisraita, joka puuttuu nuorilta linnuilta. Jalat ovat pitkät ja vahvat, harmaat. Soidintanssissa se pörhistää kaulan ja päälaen valkoiset höyhenet ikään kuin kaulukseksi ja tepastelee ympäriinsä. Lentää pöllömäisesti hieman nykivin, hitain siiveniskuin. Siipisulat ovat päältä mustat, käsisiivessä on suuri valkea laikku. Lännenkaulustrappi on lähes mykkä, vain poikaset pitävät piipittävää kutsuääntä.

Sukupuolet ovat lähes samannäköisiä, naaraan ollessa hieman pienempi ja harmaampi.

## Esiintyminen
Pesimäalue ulottuu Kanariansaarilta Pohjois-Afrikan kautta Egyptiin. Lajista tunnetaan 2 alalajia, *fuertaventurae* Kanariansaarilla ja nimialalaji *undulata* Pohjois-Afrikassa ja Egyptissä. Kanariansaarilla pesii noin 400 paria. Kolmas, Lähi-idästä itään esiintyvä lännenkaulustrapin alalajina aiemmin pidetty *macquenii* on nykyään erotettu omaksi lajikseen idänkaulustrappi. Laji on luokiteltu vaarantuneeksi liiallisen metsästyksen takia. Lännenkaulustrappi on paikkalintu. Suomessa idänkaulustrappi (*C. macqueenii*) on tavattu Helsingissä 19. syyskuuta 1861. Lintu ammuttiin.

## Elinympäristö
Kuivat avomaat, arot ja tasangot, paikoin myös matalaa pensaikkoa kasvavilla alueilla.

## Lisääntyminen
Pesä on kuoppa maassa. Munia on 2 tai 3, joskus 4. Haudonta-aika on noin 24 päivää.

## Ravinto
Kaikkiruokainen. Syö kasvinosia, hedelmiä ja siemeniä, sekä hyönteisiä ja muita selkärangattomia sekä matelijoita.

## Lähteet
* Stamps of Israeli Birds 
* Rariteettikomitea 

### Viitteet
Loomisin–Whitneyn epäyhtälö

**Loomisin–Whitneyn epäyhtälö** on geometriaan liittyvä epäyhtälö. Sen mukaan jos A on epätyhjä kompakti joukko \mathbb{R}^n:ssä, on
V(A)\leq \prod_{i=1}^\lambda V_m(A_i)^{n/\lambda m},
missä \lambda=\binom{n}{m} ja V_m on Lebesguen mitta \mathbb{R}^m:ssä.
## Aiheesta muualla
*Juri Burago & Viktor Abramovič Zalgaller: *Geometric Inequalities*.
Heikki Heikinpoika Vaanila

**Heikki Heikinpoika Vaanila** () (1630–1709) oli Lohjalta Vaanilan kylästä kotoisin ollut talonpoika, rusthollari ja talonpoikaissäädyn valtiopäivämies.

Hän oli talonpoikaissäädyn puhemies Ruotsin valtiopäivillä 1689. Näillä valtiopäivillä tehtiin valtakunnasta lopullisesti itsevaltaisesti hallittu monarkia, ja samalla supistettiin voimakkaasti Ruotsin valtakunnan aateliston etuoikeuksia. Vaanila toimi myös puhemiehenä talonpoikaissäädyssä Turussa vuonna 1676 pidetyillä maapäivillä eli herrainpäivillä. 

Hän oli myös sijaishallituksen jäsen Kaarle XI:n alaikäisyyden aikana.

## Katso myös
* Vaanilan kartano

## Lähteet
* 
* Lohjan kaupunginvaltuuston Kansanvallan päivän viettoa koskeva aloite 
* Luettelo Suomen talonpoikaissäädyn valtiopäiväedustajista säätyvaltiopäivillä 
* Eino Jutikkala, Hindrick Hindersson, den nyländske talmannen för bondeståndet vid 1680 års riksdag. Historisk tidskrift för Finland, 1951  
* Valtiopäivämies Gabriel Antinpoika Heikkilän (1726–1807) genealoginen tausta
Viikonloppu Kaliforniassa

**Viikonloppu Kaliforniassa** (*California Suite*) on yhdysvaltalainen vuoden 1978 komediaelokuva, joka perustuu Neil Simonin samannimiseen näytelmään. Elokuvan on ohjannut Herbert Ross ja käsikirjoittanut oman näytelmänsa pohjalta Simon. Pääosissa ovat Alan Alda, Jane Fonda, Walter Matthau, Bill Cosby, Richard Pryor, Elaine May, Maggie Smith ja Michael Caine.

Maggie Smith voitti roolistaan parhaan sivuosan Oscar-palkinnon ja parhaan naispääosan komediaelokuvassa Golden Globe -palkinnon. Elokuva oli yhteensä ehdolla kolmeen Oscariin, kahteen Golden Globeen ja yhteen BAFTAan. 

*[[The New York Times]]in* kriitikot valitsivat *Viikonlopun Kaliforniassa* vuonna 2004 yhdeksi kaikkien aikojen tuhannesta parhaasta elokuvasta maailmassa.

## Palkintoja
* **[[Oscar-palkinto]]**: paras naissivuosa – Maggie Smith
* *Oscar-ehdokkuus*: paras sovitettu käsikirjoitus – Neil Simon
* *Oscar-ehdokkuus*: Paras lavastus – Albert Brenner, Marvin March
* *BAFTA-ehdokkuus*: Paras naispääosa: Maggie Smith
* **[[Golden Globe]] -palkinto**: Paras naispääosa musikaali- tai komediaelokuvassa – Maggie Smith
* *Golden Globe -ehdokkuus*: Paras musikaali- tai komediaelokuva
Lähde: 

## Lähteet

## Aiheesta muualla
* 
*
Marko Virkkula

**Marko Virkkula** (s. 2. toukokuuta 1979 Oulu)  on suomalainen Hannele Laurilan suosioon nostama iskelmälaulaja, joka käytti taiteilijanimeä Valentin.

## Diskografia
* Sen kesän vielä muistan (1998)
* Valentin (1998)
* Majakka (1998)
* Sinä (2016)
* Minuun luottaa voit (2016)
* Valloittamaton (2017)
* Kaikki ei oo kultaa (2017)
* Kaipuun cocktail (2020)
* Puolitiehen vastaan (2021)
* Marmori (2022)

## Lähteet

## Aiheesta muualla
*
Stephensonin Rocket-veturi

**Stephensonin Rocket-veturi** tai **The Rocket** ("Raketti") oli 1829 rakennettu höyryveturi, joka voitti veturien Rainhill-kilpailussa. Kilpailun tarkoitus oli valita veturi ensimmäiselle kaupunkien väliselle rautatielle, joka rakennettiin Manchesterin ja Liverpoolin välille 1830 niin henkilö- kuin tavaraliikennettä varten. Tästä kilpailusta alkoi rautateiden valtava kasvu 1800-luvulla. 

Isä George Stephenson ja poika Robert Stephenson tekivät elämässään useita vetureita ja rautateitä. Aikaisemmin 1825 he olivat rakentaneet maailman ensimmäisen julkisen rautatien Stocktonin ja Darlingtonin välille (Stockton and Darlington Railway) paikallisen sijoittajan rahoittamana. Ensimmäisen höyrykonevetoisen tavararadan oli rakentanut Richard Trevithick 1804 (kts. *[[Pen-y-Darren (veturi)]]*).

Rainhill-kilpailun taustalla oli kaupungin johtajien epäluulo silloin tarjolla olleita vetureita kohtaan, koska nämä olivat hitaita ja kuluttivat paljon puuta. Kilpailu herätti paljon julkisuutta. Palkintona oli 500 puntaa ja sopimus veturien toimituksesta. Kilpailun säännöissä oli määritelty veturin enimmäispaino ja pääominaisuudet. Veturit ajoivat 56 kilometrin matkan kuormattuna ja ilman kuormaa. Samalla mitattiin käytetty aika ja polttoaineen kulutus. Rocket ei ollut kilpailun nopein veturi, mutta selvisi ehjänä perille. Rocketin keskinopeus kolme kertaa veturia suuremman painon kanssa oli 20&nbsp;km/h ja yhdellä matkustajavaunulla matkustajineen 38,5&nbsp;km/h.

Rocket oli teknisiltä ominaisuuksiltaan paljon edellä aikaisempia vetureita ja muodosti höyryveturin perusmallin. Sen kattila oli moniputkinen, jolloin lämmönsiirron pinta-ala oli suurempi. Painoa säästävä ratkaisu oli suoraan vetävään pyörään kytketty sylinteri. Veturiin oli liitetty erillinen tenderi eli vaunu vedelle ja polttoaineelle. Lisäksi siinä oli käytössä putki, joka puhalsi höyryä savupiipun juuresta, jolloin venturi-ilmiön avulla saatiin aikaan alipaine ja parempi veto tulipesään. Veturien koko ja teho kasvoivat ajan mittaan, mutta perusratkaisut pysyivät liki samoina koko höyryveturikauden ajan.

## Lähteet
*
*
* Faith, Nicholas: *Classic Trains* 

### Viitteet

## Aiheesta muualla
Jack Hensley

**Jack Hensley** (22. syyskuuta 1955 – 21. syyskuuta 2004) oli yhdysvaltalainen siviilityöntekijä, jonka Abu Musab al-Zarqawin johtama Irakin al-Qaida sieppasi ja teloitti Irakissa. Hänet siepattiin yhdessä amerikkalaisen Eugene Armstrongin ja brittiläisen Kenneth Bigleyn kanssa 16. syyskuuta 2004 Bagdadissa. Sieppaajat vaativat irakilaisten naisvankien vapauttamista. 

Hensley teloitettiin mestaamalla päivää myöhemmin kuin Armstrong. Mestaajat videoivat surmatyön ja julkaisivat sen internetissä. Irakin poliisi löysi Hensleyn ruumiin pian mestauksen jälkeen.

## Lähteet
M114 (haupitsi)

**M114** on yhdysvaltalainen 155 mm:n kenttähaupitsi. Se otettiin käyttöön vuonna 1942 nimellä **155 mm Howitzer M1**. Yhdysvaltain armeija käytti niitä toisen maailmansodan jälkeen Korean ja Vietnamin sodissa. M114:n korvasi M198-haupitsi. 

M114:ää ovat Yhdysvaltojen lisäksi käyttäneet tai käyttävät edelleen muun muassa Argentiina, Brasilia, Chile, Ecuador, Korean tasavalta, Filippiinit, Iran, Irak, Israel, Itävalta, Jordania, Jugoslavia, Kanada, Kreikka, Libanon, Libya, Norja, Saudi Arabia, Singapore, Taiwan, Tanska, Thaimaa, Turkki, Venezuela ja Vietnam. 

**155mm Howitzer Motor Carriage M41** -telahaupitsi on M114 -haupitsilla varustettu M24 Chaffee -panssarivaunu.

## Aiheesta muualla

*Videoleike: yksittäisen M114-haupitsin tuliasematoimintaa
Kunihiko Kodaira

**Kunihiko Kodaira** (, 16. maaliskuuta 1915 &ndash; 26. heinäkuuta 1997 Tokiossa) oli Tokion yliopiston matematiikan professori 1944&ndash;1949, minkä jälkeen hän jätti Japanin ja muutti Yhdysvaltoihin. Vuodesta 1950 vuoteen 1961 hän työskenteli Princetonin yliopistossa.  Sen jälkeen hän työskenteli kuuden vuoden ajan eri yliopistoissa Yhdysvalloissa. Vuonna 1967 hän palasi Japaniin ja Tokion yliopistoon. 

Kodaira tutki algebrallista geometriaa ja sai siitä monia palkintoja.
Vuonna 1954 hän jakoi Fieldsin mitalin Jean-Pierre Serren kanssa ja vuonna 1984–85 hän voitti Wolfin palkinnon.

## Lähteet
Demokraattinen Lehdistöpalvelu

**Demokraattinen Lehdistöpalvelu** (aiemmin **Demokraattinen Lehtipalvelu**, **DLP**) oli Suomen kansan demokraattisen liiton ja Suomen kommunistisen puolueen vuonna 1946 perustama uutistoimisto, joka palveli kansandemokraattisen liikkeen lehdistöä välittämällä sille materiaalia ja valmiita artikkeleita. DLP teki yhteistyötä muun muassa Neuvostoliiton TASS:n ja Saksan demokraattisen tasavallan ADN:n kanssa. SKDL:n ja SKP:n lakkauttamisen jälkeen DLP siirtyi palvelemaan Vasemmistoliiton lehtiä, mutta se lakkautettiin vuoden 1997 lopussa.

DLP palveli parhaimmillaan 17:ää kansandemokraattisen liikkeen päivälehteä. Se julkaisi vuosina 1946–1954 myös omaa tiedotuslehteä/pamflettisarjaa nimeltä *Päivän aiheita*. DLP välitti lehdille kommunistien poliittisen linjan mukaista tietoa tapahtumista. Toimiston korkein elin oli DLP:n jaosto, johon kuuluivat DLP:n vastaavan toimittajan lisäksi kansandemokraattisten lehtien päätoimittajat (tai muut edustajat) sekä SKDL:n, SKP:n, SNDL:n, SDNL:n nimeämät edustajat.

Armas Äikiän johtaman DLP:n tyyli ei aina miellyttänyt muita toimittajia. Vuonna 1952 Vapaan Sanan päätoimittaja Raoul Palmgren ajautui konfliktiin Äikiän kanssa. Palmgren piti DLP:n toimittamaa materiaalia julkaisukelvottomana. Hän kritisoi myös Äikiän kirjallista tuotantoa. Äikiä voitti kiistan ja Palmgren joutui eroamaan. Ajan myötä DLP:n journalismi alkoi suhtautua vapaammin puolueen ohjeisiin, vaikka suhde säilyi läheisenä. 1980-luvun lopussa DLP oli ensimmäinen uutistoimisto, joka toi julkisuuteen SKP:n kohtalokkaat talousseikkailut.

DLP päätettiin lakkauttaa vuonna 1997 ja Vasemmistoliiton kolme lehteä tekivät sopimuksen SDP-johtoisen UP-uutispalvelun asiakkuudesta. DLP:n toimittajista kaksi siirtyi Kansan Uutisten ja yksi UP:n palvelukseen. Toiminnan lakkauttamisen taustalla oli taloudellisen tilanteen heikkeneminen, jonka aiheuttivat puoluelehtien kuolemat, valtion uutistoimistotuen lakkauttaminen ja ay-liikkeen halu siirtyä yhden uutistoimiston käyttöön. DLP:n viimeinen päätoimittaja oli Jouko Joentausta.

## Lähteet
Kenneth Bigley

**Kenneth John "Ken" Bigley** (22. huhtikuuta 1942 – 7. lokakuuta 2004) oli brittiläinen siviilityöntekijä, jonka Abu Musab al-Zarqawin johtama Irakin al-Qaida sieppasi ja teloitti Irakissa. Hänet siepattiin yhdessä yhdysvaltalaisten Eugene Armstrongin ja Jack Hensleyn kanssa 16. syyskuuta 2004 Bagdadissa. Sieppaajat vaativat irakilaisten naisvankien vapauttamista. Armstrong ja Hensley teloitettiin jo viikon sisällä sieppauksesta, Bigleyn teloitusta he lykkäsivät useaan otteeseen. Lopulta 7. lokakuuta 2004 julkaistiin Internetissä teloitusvideo, jonka alussa sieppaajat sanovat, että eivät haluaisi tappaa Bigleytä.
## Katso myös
* Nick Berg
* Eugene Armstrong
* Jack Hensley

## Lähteet
Maria Judite de Carvalho

**Maria Judite de Carvalho** (18. syyskuuta 1921 Lissabon, Portugali – 1998 Lissabon, Portugali) oli portugalilainen kirjailija. Hän opiskeli Lissabonin yliopistossa germaanista filologiaa. Hän avioitui vuonna 1949 yliopistossa opettaneen kirjailijan Urbano Tavares Rodriguesin kanssa ja muutti jälkeen hän Ranskaan Montpellier’hen ja myöhemmin Pariisiin. Vuonna 1959 Carvalholta julkaistiin kirja *Tanta Gente Mariana*. Vuodesta 1968 hän työskenteli toimittajana sanomalehdissä *[[Diário de Lisboa]]* (1968–1975), *[[Revista Eva]]* (1975) ja *[[O Jornal]]* (1976–1983) ja kirjoitti satunnaisesti artikkeleita *[[República e o Século]]* -sanomalehteen. 

## Teokset
*Tanta Gente, Mariana (kertomuksia) Lissabon: Europa América, 1988. 
*As Palavras Poupadas (kertomuksia), Lissabon: Europa América, 1988. (Prémio Camilo Castelo Branco). 
*Paisagem sem Barcos (kertomuksia), Lissabon: Europa América, 1990. 
*Os Armários Vazios (romaani), Lissabon: Livraria Bertrand, 1978. 
*O Seu Amor por Etel (novelli), Lissabon: Movimento, 1967. 
*Flores ao Telefone (kertomuksia), Lissabon: Portugália Editora, 1968. 
*Os Idólatras (kertomuksia), Lissabon: Prelo Editora, 1969. 
*Tempo de Mercês (kertomuksia), Lissabon: Seara Nova, 1973. 
*A Janela Fingida (kronikoita), Lissabon: Seara Nova, 1975. 
*O Homem no Arame (kronikoita), Amadora: Editorial Bertrand, 1979. 
*Além do Quadro (kertomuksia), Lissabon: O Jornal, 1983. 
*Este Tempo (kronikoita) Lissabon: Editorial Caminho, 1991.
*Seta Despedida (kertomuksia), Lissabon: Europa América, 1995
*A Flor Que Havia na Água Parada (runoja), Lissabon: Europa América, 1998.
*Havemos de Rir! (näytelmä), Lissabon: Europa América, 1998.
Adolphson-Falk

**Adolphson-Falk** on ruotsalainen syntikkamusiikkia soittava orkesteri, jonka perustajajäsenet ovat Tomas Adolphson ja Anders Falk.

Yhtyeen *[[Med rymden i blodet]]* -albumi sai suosiota vuonna 1982. Vuonna 2018 yhtye teki 50-vuotisjuhlakiertueen.

Adolphson ja Falk osallistuivat myös Ruotsin euroviisukarsintaan Melodifestivaleniin vuonna 1979.

## Albumit
* *Nattexpresse*n (1978)
* *Med rymden i blodet* (1982, englanninkielinen versio *From Here to Eternity* 1983
* *Över tid och rum* (1984)
* *I nattens lugn* (1986)
* *Det svåra valet* (1987)
* *Indigo* (1990)
* *454* (1999)
* *Vidare* (2006)
* *Ännu vidare* (2013)
* *Vintertivoli* (2015)
* *50* (2018)

## Lähteet
São Gonçalo (Rio de Janeiro)

**São Gonçalo** on kaupunki Rio de Janeiron osavaltiossa Brasiliassa. Kunnan asukasluku oli 999&nbsp;728 vuonna 2010.

## Lähteet

## Aiheesta muualla
Patrick Leahy

**Patrick Joseph Leahy** (s. 31. maaliskuuta 1940 Montpelier, Vermont) on yhdysvaltalainen entinen demokraattisen puolueen poliitikko, joka toimi toisena Vermontin osavaltion senaattoreista lähes 50 vuoden ajan vuosina 1975&ndash;2023. Leahy oli myös Yhdysvaltain senaatin president pro tempore eli de facto senaatin varapresidentti vuosina 2012&ndash;2015 ja 2021&ndash;2023. Leahy on toiminut myös senaatin oikeusvaliokunnan puheenjohtajana. 

## Tausta ja yksityiselämä
Leahy suoritti perustutkintonsa vuonna 1961 Saint Michael’s Collegessa Vermontissa. Vuonna 1964 hän valmistui juristiksi Georgetownin yliopistosta. Leahy työskenteli asianajajana kunnes hänet valittiin Chittendenin piirikunnan syyttäjäksi vuosiksi 1966–1974.

Leahy on ollut vuodesta 1962 naimisissa Marcelle Pomerleaun kanssa. Heillä on kolme lasta.

## Ura
Senaattiin Leahy valittiin ensimmäisen kerran vuonna 1974. Hän oli 34-vuotias ja siten kaikkien aikojen nuorin senaattori Vermontista. Hänet on valittu jatkokaudelle seitsemän kertaa (1980, 1986, 1992, 1998, 2004, 2010 ja 2016). Leahy oli Vermontin ensimmäinen sisällissodan jälkeen kongressiin valittu demokraatti, ja hän edustaa Vermontia yhdessä demokraattipuoluetta tukevan Bernie Sandersin kanssa.

Marraskuussa 2021 Leahy ilmoitti, että ei asetu enää ehdolle vuoden 2022 vaaleissa. Hänen virkakautensa päättyi 3. tammikuuta 2023.

## Kunnianosoituksia

*  Brittiläisen imperiumin ritarikunta (Yhdistynyt kuningaskunta, 2023)

Huhtikuussa 2023 Burlingtonin pormestari Miro Weinberger ilmoitti valmistelevansa kaupungin kansainvälisen lentokentän uudelleennimeämistä Leahyn mukaan tunnustuksena tämän elinikäisestä työstä Vermontin hyväksi sekä Leahyn erityisestä suhteesta Burlingtonin kaupunkiin. Burlingtonin kaupunginvaltuusto vahvisti uudelleennimeämisen toukokuussa, ja lentokentän uusi nimi otettiin käyttöön lokakuussa.

## Lähteet

## Aiheesta muualla
* Leahyn senaattorisivut
Dianne Feinstein

**Dianne Goldman Berman Feinstein** (synt. **Dianne Emiel Goldman**, 22. kesäkuuta 1933 San Francisco, Kalifornia – 29. syyskuuta 2023) oli yhdysvaltalainen poliitikko ja demokraattisen puolueen senaattori Kaliforniasta vuodesta 1992. Hän oli myös San Franciscon pormestari.

## Näkemyksiä
Feinsteiniä pidettiin keskustalaisena poliitikkona. Hän äänesti Obamacareksi kutsutun Yhdysvaltain terveydenhuoltouudistuksen puolesta. Feinstein oli uransa aikana kannattanut kuolemanrangaistusta, mutta kertoi vuonna 2018 vastustavansa sitä. Hän myös äänesti Patriot Act -tiedustelulain voimassapitämisen puolesta. Syyskuussa 2016 Feinstein tuki Barack Obaman hallinnon ajamaa 1,15 miljardin dollarin arvoista asekauppaa Saudi-Arabian kanssa. Hän äänesti Donald Trumpin hallinnon 675 miljardin dollarin puolustusbudjetin puolesta vuonna 2018.

## Yksityiselämä
Sukujuuriltaan Feinstein oli amerikanjuutalainen. Hän oli naimisissa kolme kertaa. Feinstein nai Jack Bermanin 1956 ja heidän tyttärensä Katherine syntyi 1957. Pariskunta erosi kolme vuotta naimisiinmenonsa jälkeen. Feinstein meni naimisiin 1962 aivokirurgi Bertram Feinsteinin kanssa. Mies kuoli kuitenkin syöpään 1978. Vuodesta 1980 lähtien Feinstein oli avioliitossa  Richard C. Blumin kanssa.

## Lähteet

## Aiheesta muualla

* Dianne Feinsteinin kotisivut
Israel Military Industries

**IMI Systems** (), entinen **Israel Military Industries** (**IMI**, ) on israelilainen puolustusvälineteollisuusyritys, joka on perustettu 1933 käsiaseiden kuten Uzin valmistajana. 

Yrityksellä on 5&nbsp;000 työntekijää ja sen liikevaihdosta 60 prosenttia suuntautuu vientiin. Yhtiö on jaettu maajärjestelmien, rakettijärjestelmien, edistyneiden järjestelmien, pienen kaliiperin ammusten ja raskaiden ammusten osastoihin. Yhtiö on perustettu 1947, mutta sen juuret yltävät vuoteen 1933, jolloin se alkoi valmistaa brittihallintoa ja palestiinalaisia vastaan taistelleelle Haganah’lle aseita.

Vuonna 2005 IMI:n käsiaseosasto yksityistettiin Israel Weapon Industries -yhtiöksi.

Elbit Systems osti IMI Systemsin vuonna 2018.

## Lähteet

## Aiheesta muualla

*Israel Military Industries: http://www.imi-israel.com/news.aspx?FolderID=13
Pelastajat

**Pelastajat** on Subin dokumentaarinen tv-sarja, joka kuvaa suomalaisten palomiesten ja ensihoitajien arkea. Ohjelman ensimmäinen tuotantokausi kuvattiin hälytystehtävien lisäksi Helsingin asemalla 2, eli Erottajan pelastusasemalla ja toinen kausi Helsingin keskuspelastusasemalla. Pelastajien ensimmäinen tuotantokausi alkoi 13. tammikuuta 2007 ja sisälsi 12 jaksoa. Sarjan toinen tuotantokausi alkoi 5. tammikuuta 2008 sisältäen myös 12 jaksoa. Kolmas tuotantokausi kuvattiin Länsi-Uudenmaan pelastuslaitoksella Espoon Leppävaarassa ja Mikkelässä. Kolmas tuotantokausi esitettiin Subilla 13. maaliskuuta 2009 alkaen. Sarjan neljännellä kaudella palattiin jälleen takaisin Helsingin Kallion keskuspelastusasemalle. Myös viides kausi on kuvattu samassa paikassa. Kaudet on kuvattu vuosina 2005, 2007, 2008, 2010 ja 2011. Sarjan on tuottanut Century Films.

Syksyllä 2007 julkaistiin sarjan ensimmäisen tuotantokauden DVD. Myös toisesta ja kolmannesta tuotantokaudesta on julkaistu DVD:t. Pelastajien tunnuskappaleen *Scream* esittää Dame. Ensimmäisen tuotantokauden taustamusiikki oli Damen debyyttialbumilta, toisen tuotantokauden taustamusiikin on tehnyt Antti Lehtinen.

Pelastajat oli ehdokkaana vuoden 2008 parhaaksi tosi-tv-ohjelmaksi Venla-gaalassa.

Sarja sai jatkoa keväällä 2024 Helsingin keskuspelastusasemalla kesällä 2022 kuvatun uuden materiaalin myötä.

## Päähenkilöt
Sarjan 1. kauden päähenkilöt ovat: päivystävä palomestari Markku Ahola, paloesimiehet Marko Värilä, Vesa Hyvönen ja Tapio Sirén, paloesimiesoppilas Petri Strandberg, pelastaja-sairaankuljettajat Janne Taskinen, Heikki Maasalo, Mikko Salonen, Tommi Sahila, Kai Möttönen ja Ville Leskinen.

Sarjan 2. kauden päähenkilöt ovat: päivystävät palomestarit Markku Ahola, Jari Korkiamäki ja Juha Lindholm, paloesimies Jyrki Jefremoff, lääkintäesimies Hannu Sormunen, ylipalomiehet Vesa Nurminen ja Reijo Ronkainen, pelastaja-sairaankuljettajat Matias Pitkänen, Miska Koivunen, Toni Kannikoski, Jarno Lehtoranta, Janne Vierikko, Samu Kokko, J-P Pakarinen ja Harri Karvonen.

Sarjan 3. kauden päähenkilöt ovat: päivystävä palomestari Riku Rantala, paloesimies Karo Mäki, asemamestari Kalle Ristola, palomies-sairaankuljettaja Jaakko Liesivuori, ensihoitajat Juha Turunen, Matti Purhonen, Anssi Taavila ja Felix Hirvenkari sekä sairaanhoitaja Sanna Honkasalo.

Sarjan 4. kauden päähenkilöt ovat: palomestarit Kimmo Tuominen ja Petri Korhonen, paloesimiehet Jyrki Jefremoff ja Tommi Sarvikivi sekä palomies-sairaankuljettajat J-P Pakarinen ja Samu Kokko.

Lisäksi Helsingin tuotantokausilla vierailleita: päivystävät palomestarit Timo Tähtinen ja Reima Roslöf sekä ylikonstaapeli Totti Karpela (Helsingin kihlakunnan poliisilaitos)

## Aiheesta muualla
*Pelastajat IMDb:ssä. 

## Lähteet
Veijo Ullakko

**Veijo Ullakko** (s. 4. syyskuuta 1954 Kannus)  on suomalainen iskelmälaulaja, joka keikkaili Wolters-yhtyeen laulusolistina. Ullakko levytti 1970-luvun jälkipuoliskolla Satsanga Recordsille noin viisikymmentä esitystä. Sama levy-yhtiö julkaisi myös Ullakon tähän mennessä ainoan pitkäsoiton *Kuluneen siniset*.

Ullakko tekee tanssikeikkoja vielä oman orkesterin kanssa. Hänen tuotannostaan ilmestyi syyskuussa 2013 cd-julkaisu *Kuluneen siniset*, joka sisälsi samannimisen albumin sekä kaksitoista muuta levytystä. Ullakon kappale ”Kauhee rikos” on mukana vuonna 2015 ilmestyneellä kokoelmalevyllä *[[Riman alta ja ohi maalin – Suomi-iskelmän hurjimmat harhalaakit]]*.

Veijo Ullakko on myös yrittäjä, jolla on vuodesta 1986 ollut Kokkolassa musiikkiliike Kokkolan laitevälitys Oy.

## Diskografia
* Kuluneen siniset (1976)

## Lähteet

## Aiheesta muualla
* Veijo Ullakko Rocket Recordsin sivuilla 
*
Henk ten Cate

**Henk ten Cate** (s. 9. joulukuuta 1954 Amsterdam, Alankomaat) on alankomaalainen entinen jalkapalloilija ja nykyinen jalkapallovalmentaja. 

## Ura

Pelaajaurallaan ten Cate edusti kotimaassaan Go Ahead Eaglesia, Stormvogels Telstaria ja Heracles Almeloa sekä Kanadassa Edmonton Drillersiä.

Ten Cate on valmentanut aiemmin kotimaassaan Go Ahead Eaglesia, Heracles Almeloa, FC Rhedeniä,  Sparta Rotterdamia, Vitesse Arnhemia ja NAC Bredaa sekä Saksassa KFC Uerdingenia ja Unkarissa MTK Hungáriaa. 

Vuodesta 2003 vuoteen 2006 hän toimi Frank Rijkaardin kakkosvalmentajana espanjalaisessa FC Barcelonassa. Ten Cate auttoi Barcelonan muun muassa kahteen Espanjan mestaruuteen ja Mestarien liigan voittoon. 

Ajaxin päävalmentajaksi hänet nimitettiin kesällä 2006. Ajax karsiutui Mestarien liigasta, mutta Ten Cate johdatti Ajaxin Eredivisien kakkoseksi kaudella 2006–2007. Amsterdamilaiset hävisivät mestaruuden PSV Eindhovenille yhden maalin maalieron turvin. Seuraavalla kaudella Ajax karsiutui jälleen Mestarien liigasta. Lokakuussa 2007 ten Cate siirtyi Chelseaan Avram Grantin kakkosmieheksi.

Yhdessä Grantin kanssa ten Cate on johdattanut Chelsean Mestarien liigan finaaliin, jossa lontoolaisseura kohtaa Manchester Unitedin. Ten Cate sai potkut Chelseasta toukokuun lopulla 2008. 

Kesäkuussa 2008 ten Cate palasi päävalmentajan tehtäviin allekirjoitettuaan sopimuksen kreikkalaisseura Panathinaikoksen kanssa. Debyyttikaudellaan Panathinaikosissa hän luotsasi seuran lopulta kolmanneksi Kreikan mestaruuskamppailussa. Ten Cate sai hyvästä menestyksestä huolimatta kritiikkia pelaajavalinnoistaan. Kauden 2009/10 seura aloitti myös loistavasti ja voitti 10 ottelua kauden 13 ensimmäisestä. Tästä huolimatta ten Cate ja seura purkivat sopimuksensa joulukuun alussa Panathinaikosin ollessa liigassa toisena, vain pisteen päässä Olympiakosista. Lähdön taustalla olivat median ja fanien ten Cateen kohdistama ankara kritiikki. 

Helmikuussa 2010 ten Cate allekirjoitti puolivuotisen sopimuksen dubailaisen Al-Ahli Clubin kanssa.  Pesti päättyi kuitenkin ennen aikojaan vain kuukautta myöhemmin ten Caten jätettyä tehtävänsä Al-Saddille kärsityn 5–0 tappion jälkeen.  Pian Al-Ahlista lähtönsä jälkeen, huhtikuussa 2010 ten Cate siirtyi qatarilaisen Umm Salalin peräsimeen.  Hän jätti tehtävänsä helmikuussa 2011. 

Tammikuussa 2012 ten Catesta tuli Kiinan Superliigassa pelaavan Shandong Lunengin päävalemntaja.  Ten Caten johdolla Shandong juuttui Kiinan liigan alempaan keskikastiin. Hän erosi tehtävästään syyskuussa 2012. 

Huhtikuun alussa 2013 ten Cate palasi valmentamaan kotimaahansa Eerste Divisien kolmantena olleen Sparta Rotterdamin päävalmentajaksi kauden loppuun ulottuvalla sopimuksella. 

Vuoden 2016 alussa ten Cate aloitti Al Jazira Clubin päävalmentajana.

## Meriitit päävalmentajana

* Unkarin Cup: 2000
* KNVB Cup: 2007
* Johann Cruijff Schaal: 2007
* Arabiemiirikuntien mestaruus: 2017

## Meriitit apuvalmentajana

* Mestarien liiga: 2006
**Hopeaa: 2008
* Espanjan mestaruus (2): 2005, 2006
* Espanjan supercup: 2005, 2006

## Lähteet
Simo Aalto

**Simo Aalto** (s. 19. maaliskuuta 1960 Oulu) on suomalainen taikuri.

## Nuoruus ja opiskeluajat
Aalto syntyi maaliskuussa 1960 kuvataiteilija Eeli Aallon ja opettaja Airi Aallon perheen kuopuksena. Hänellä on kaksi sisarusta, Maaria (s. 1957) ja Markus (s. 1959). Aalto kävi koulunsa Svenska Privatskolan i Uleåborgissa. Vuonna 1979 hän kirjoitti ylioppilaaksi. Yhdeksänvuotiaana lahjaksi saadusta taikurivälinelaatikosta alkanut kiinnostus taikatemppuihin jatkui hänen varttuessaan.

Aalto suoritti asepalveluksen Oulun kasarmin soittokunnassa. Armeijan jälkeen hän aloitti opinnot Oulun lastentarha-opettajaopistossa, josta hän valmistui vuonna 1982. Hän työskenteli lastentarhaopettajana ja teki samalla jatkuvasti taikurikeikkoja vuoteen 1990 saakka, kunnes lopetti työt päiväkodissa ja rupesi päätoimiseksi taikuriksi.

## Ura taikurina
Vuonna 2000 Aalto valittiin Lissabonissa taikureiden maailmanmestariksi, minkä lisäksi hän on saanut kilpailussa hopeaa vuonna 1997 Dresdenissä ja pronssia 1991 Lausannessa. Voittoja on tullut myös lukuisissa muissa kilpailuissa muun muassa Pohjoismaiden-mestaruustasolla. Ensimmäisen kerran hän esiintyi taikurina jo 16-vuotiaana koulunsa joulujuhlassa.

Lasten taikurina hän on tunnettu lukemattomista televisio-esiintymisistä muun muassa Yle TV1 -kanavan *[[Veturi (televisio-ohjelma)|Veturi]]ssa, [[Uudet kujeet]]*, *[[Simon Taikateltta|Simon Taikateltassa]]*, *[[Puoli kuusi|Puoli kuudessa]]* ja ruotsinkielisessä *[[Simosalabim]]*-nimisessä lastenohjelmassa. Hän on tehnyt paljon esiintymis- ja luentomatkoja myös ulkomaille. Vuodesta 1990 hän on ollut päätoiminen taikuri.

Tammikuussa 2013 käynnistyi Aallon 35-vuotistaiteilijajuhlakiertue hänen kotikaupungistaan Oulusta.

Simo Aalto esiintyi *[[Talent Suomi|Talent Suomessa]]* 2019 Maskimies-nimisenä ja hiljaisena taikurina. 

Aallon taikasana on ”jokeri pokeri box”.

Aallolla on myös YouTube-kanava *Jokeri Pokeri Box/Simon Taikakoulu*. Huhtikuussa 2023 kanavalla on yli 9 000 tilaajaa ja yli kaksi miljoonaa katselukertaa.

## Perhe
Aalto avioitui nykyisen vaimonsa Kirsti Aallon kanssa vuonna 1993. Kirsti työskenteli terveydenhoitajana, mutta jo vuonna 1994 hän jättäytyi pois niistä töistä ja aloitti työskentelyn miehensä päätoimisena avustajana.

Uusperheeseen kuuluu seitsemän lasta: yksi poika ja kuusi tytärtä. Aalto asuu perheineen nykyään Porvoon Emäsalossa.

Aallon tytär on vatsastapuhuja Sari Aalto ja hänen veljensä lapsia laulajat Suvi Aalto ja Saara Aalto.

## Lähteet
* Simo Aallon kotisivut

### Viitteet

## Aiheesta muualla
* Simo Aallon kotisivut
* Yle Elävä arkisto: Simon Taikateltta
Monark

**Monark** on ruotsalainen polkupyörävalmistaja, joka kuuluu Cycleurope Sverige AB -yritysryhmään, joka puolestaan on osa Cycleurope AB -konsernia.

Monark perustettiin Varbergissa vuonna 1908. Yrityksen perusti Birger Svensson. Monarkista tuli yksi Pohjois-Euroopan suurimmista kaksipyöräisten liikennevälineiden valmistajista. 

Monark valmisti 1950–1960-luvuilla myös perämoottoreita. Ne olivat yleensä pienehköjä, alle 20-hevosvoimaisia ja kohtalaisen suosittuja. Niitä on vielä joitakin kappaleita käytössä, joskin varaosien saannin tyrehtyminen siirtää niitä kiihtyvällä vauhdilla museointiin. 

Vuonna 1960 Monark sulautui Nymanbolag-yhtiöön ja vuonna 1964 nimeksi vaihdettiin Monark Crescent AB. Nykyään yritys toimii lähinnä aasialaisten polkupyörien kokoajana ja valmistaa vielä nykyäänkin omia polkupyöriä. Yrityksessä toimii kokoamis-, rakentamis- ja myyntitehtävissä noin 100 henkilöä.
Seitsemän kortin avopokeri

**Seitsemän kortin avopokeri** () on pokeripeli, jossa jaetaan kaikille pelaajille seitsemän korttia joista neljä avoimina kaikkien pelaajien nähtävänä. Sitä pelataan etupäässä *fixed limitinä*, jossa panostuksen koko on ennalta määrätty, ja *pot limitinä*, jossa panostuksen koko voi olla korkeintaan potin suuruinen. Pelaaja muodostaa parhaan viiden kortin pokerikätensä vapaasti saamiensa seitsemän kortin joukosta.

Ennen texas hold'emin suosion kasvua seitsemän kortin avopokeri oli suosituin pokerivariantti Yhdysvalloissa, erityisesti itärannikon kasinoissa.

## Pelin kulku
Aluksi kaikki pelaajat maksavat pienen alkupanoksen (*ante*). Sitten kaikille pelaajille jaetaan kaksi korttia kuvapuoli alaspäin ("taskukortit") ja yksi avoin kortti kuvapuoli ylöspäin ("ovikortti"), minkä jälkeen on ensimmäinen panostuskierros. Pelaaja, jolla on näkyvissä pienin avoin kortti, joutuu tekemään pakkolyönnin (*bring-in*) kooltaan joko puolikas tai kokonainen pieni lyönti (esimerkiksi 0,50 dollarin peleissä puoli dollaria tai yksi dollari). Samanarvoisten avokorttien järjestyksen ratkaisee kortin maa (vahvimmasta heikoimpaan pata, hertta, ruutu ja risti). Tämän jälkeen jaetaan neljäs, *4th streetiksi* kutsuttu kortti. Nyt panostuksen aloittaa pelaaja, jolla on paras näkyvissä oleva käsi. Mikäli pelaajalla on pari, hän saa halutessaan lyödä pienen tai suuren lyönnin (0,50 dollarin pelissä 1 tai 2 dollaria), mikäli paria ei ole näkyvissä, panostus voi olla pienen lyönnin suuruinen (1 dollari).

Viides (*5th street*) ja kuudes kortti (*6th street*) jaetaan avoimina kullekin pelaajalle, mutta seitsemäs kortti (*7th street* tai *river*) jaetaan piilokorttina. Aina kun kaikki pelaajat ovat saaneet yhden kortin, seuraa panostuskierros.

### Hi-Lo

Peliä pelataan myös "hi-lo" (tai "hi-low") -muodossa, josta käytetään englanniksi muun muassa nimitystä "Eight-or-better high-low stud" tai "Seven Card Stud Hi-Low Split-8 or Better". Tällöin potti jaetaan parhaan ja matalimman käden käsken. Matalimman käden potin voittaa pelaaja, jolla on matalin korkeintaan kahdeksikon korkuinen käsi (paras mahdollinen matala käsi on 5-4-3-2-A, jossa A on ässä). Korttien arvojärjestys luetaan ylhäältä alas niin, että low-potissa esimerkiksi käsi 7-5-4-3-2 on parempi kuin 7-6-3-2-A. Jollei kellään pelaajista ole matalaa kättä, koko potti menee parhaalle korkealle kädelle.

## Lähteet
Reaaliarvo

**Reaaliarvo** (myös **reaalihinta**) on taloustieteessä hyödykkeen todellinen arvo (tai hinta), josta on poistettu inflaation vaikutus.

Useimmiten reaalihinnalla tarkoitetaan nimellishintaa, jota on korjattu kuluttajahintaindeksillä.

Reaaliarvo ja reaalihinta lasketaan käyttäen valitun perusvuoden hintoja. Nimelliset suureet taas perustuvat tarkasteluvuoden hintoihin. 

## Reaaliarvon muutos
**Reaalinen muutos** on arvon tai hinnan muutos, josta on poistettu inflaation vaikutus. Jos reaalinen muutos on positiivinen, voidaan puhua myös **reaalikasvusta**.

Termi *reaalinen* viittaa siihen, että tarkastellaan todellista muutosta, josta on poistettu hintojen nousun aiheuttama näennäinen muutos. Esimerkiksi BKT:n kasvu ilmoitetaan tavallisesti reaalisena.

## Muut merkitykset
Reaaliarvolla voidaan tarkoittaa myös arvopaperin markkina-arvoa (markkinahintaa) vastakohtana sen nimellisarvolle.

## Katso myös

* Reaalikorko
* Reaalipalkka

## Lähteet
Eurotrance

**Eurotrance** on trancesta ja eurodancesta juontunut elektronisen tanssimusiikin genre, jolle on ominaista iloiset melodiat ja muun muassa rankat bassobeatit ja lyönnit. Genre on saanut vahvasti vaikutteita myös 1990-luvun happy hardcoresta, jolle oli ominaista eurotrancessa nykyään yleiset kimeäksi efektoidut laulut. Tyylilaji on euroopassa paremmin tunnettu nimellä **hands up**. Jotkut saattavat myös kutsuvat sitä *commercial tranceksi* sen kaupallisuuden takia.

## Eurotrance-artisteja
* Age Pee (Axel Konrad)
* ALX (Alex Ross)
* Alex Megane (Axel Jäger)
* Basshunter (Jonas Erik Altberg)
* Bass-T (Sebastian Göckede)
* Cascada (Manuel Reuter, Yann Pfeifer and Natalie Horler)
* Deepforces (Christian Blecha)
* Deep Spirit (Dominik Cydlik, Bernhard Hochrainer & Roland Binder)
* DJ Dean (Martin Schmidt)
* DJ Manian (Manuel Reuter)
* DJ Toxic (Philipp Braccini)
* Floorfilla (Gabriele Cerlini & Momo Bale)
* Groove Coverage (Axel Konrad, DJ Novus/Markus Schafferzyk, Mell ja Verena)
* ItaloBrothers (Zacharias Adrian, Kristian Sandberg ja Matthias Metten)
* Jan Wayne (Jan Christiansen)
* Pulsedriver (Slobodan Petrovic Jr.)
* Rob Mayth (Robin Brandes)
* DJ Rocco (Sven Gruhnwald)
* Special D. (Dennis Horstmann)
* Starsplash (Charly Lownoise & Franky Tunes)
* Tune Up! (Manuel Reuter & Yann Pfeiffer)
* Verano (Marco Stork, Stefan Richly & Dennis Nicholls)

## Levy-yhtiöitä
* Zooland Records
* Mental Madness Records 

## Aiheesta muualla
### Euro-trance -nettiradioita
* Pulsradio – non-stop Dance Music.
* TechnoBase – We aRe oNe.
* Techno4ever – Trust your DJ.
Jorma Sevon

**Jorma Sevon** (s. 7. helmikuuta 1958 Kangasala) on suomalainen jääkiekkoilija, joka pelasi SM-liigassa vuosina 1977–1987 kaikkiaan 336 runkosarjaottelua ja 62 pudotuspeliä Tapparan joukkueessa. Hänen runkosarjan tehopisteensä olivat 162&nbsp;+&nbsp;151&nbsp;=&nbsp;313 ja jäähymääränsä 147 minuuttia. SM-liigan pudotuspeleissä hän teki 19 maalia ja sai 30 syöttöpistettä sekä istui jäähyllä 40 minuuttia. Hän voitti Suomen-mestaruuden vuosina 1979, 1982, 1984, 1986 ja 1987 sekä kahdesti SM-hopeaa. Kaudella 1981–1982 hän oli runkosarjassa Tapparan paras pistemies. Sevon on Tapparan kaikkien aikojen kahdeksanneksi eniten maaleja tehnyt pelaaja ja kymmenenneksi eniten tehopisteitä kerännyt pelaaja.

Miesten maajoukkueessa Sevon pelasi 53 ottelua, joissa hänen tehopisteensä olivat 12&nbsp;+&nbsp;9&nbsp;=&nbsp;21. MM-kilpailuissa hän pelasi vuonna 1981 tehopistein 3&nbsp;+&nbsp;1&nbsp;=&nbsp;4.

Jorma Sevon asuu nykyisin Kangasalla. Hänen pelinumeronsa on jäädytetty Kangasalan jäähalliin.

## Lähteet
* 

### Viitteet
Schwinn

**Schwinn** on yhdysvaltalainen polkupyörävalmistaja. Ignaz Schwinn perusti yrityksen vuonna 1895 Chicagossa, ja siitä tuli nopeasti yksi Yhdysvaltojen hallitsevista polkupyörävalmistajista. Yritys kuitenkin ajautui konkurssiin vuonna 1992.

## Historia

Ignaz Schwinn syntyi Saksassa vuonna 1860. Hän kiinnostui jo varhaisessa vaiheessa 1800-luvun lopulla kehitetyistä polkupyöristä, joissa käytettiin erikokoisia pyöriä. Schwinn turhautui eurooppalaisten polkupyörävalmistajien haluttomuuteen toteuttaa hänen ehdottamiaan muutoksia ja niinpä hän päätti vuonna 1891 muuttaa Yhdysvaltoihin, jossa hän kuitenkin kohtasi samankaltaista vastustusta. Vuonna 1885 Schwinn perusti oman yrityksensä Adolph Arnoldin tarjoaman taloudellisen tuen avulla. Yrityksen nimeksi annettiin Arnold, Schwinn Bicycle Company. Polkupyörä oli valtavan huomion keskipisteenä 1800-luvun viimeisinä vuosina ja Yhdysvalloissa huomio keskittyi Chicagoon, jossa toimi yhteensä 30 polkupyöriä valmistavaa tehdasta. Schwinn osoittautui paitsi osaavaksi suunnittelijaksi, myös erinomaiseksi liikemieheksi ja hänen valmistamiaan pyöriä arvostettiin. 

Ensimmäinen polkupyörien kukoistuskausi jäi auton kehittymisen myötä lyhyeksi. Vuoteen 1905 mennessä polkupyörien valmistusmäärät laskivat neljännekseen vuoden 1900 tasosta. Kehityksen seurauksena Chicagoon jäi vain 12 valmistajaa. Schwinn kuitenkin pystyi kääntämään hankalan tilanteen voitokseen ja laajensi toimintaansa. 

1920-luvun lopulla Yhdysvaltain talous kääntyi laskuun ja tämä  vaikutti myös Schwinnin toimintaan ja yritys oli vähällä joutua konkurssiin. Ignaz Schwinnin poika Frank W. "F.W." Schwinn teki kuitenkin rohkean ratkaisun suunnittelemalla pyörän, joka poikkesi kilpailijoiden tuotteista. Schwinn esitteli vuonna 1934 Aerocyclen, joka muistutti muotoilultaan moottoripyörää ja siinä oli leveät "ilmapallorenkaat". Pyörä oli myyntimenestys ja se vaikutti *cruiser*-pyörätyypin kehittymiseen.
Kalliopullopuu

**Kalliopullopuu** (*Brachychiton rupestris*) on Australiasta kotoisin oleva puu. Kasvi viihtyy runsaassa valossa ja tarvitsee melko niukasti vettä.

Kalliopullopuu tunnetaan erikoisesta pullomaisesta varrestaan, joka toimii kasvin vesivarastona.

## Kuvia

Tiedosto:Brachychiton rupestris fruits.jpg|Kalliopullopuun siemenkotia.
Tiedosto:Brachychiton rupestris adult leaves 4209.jpg|Kalliopullopuun lehtiä.
Tiedosto:Brachychiton rupestris flower 4443.jpg|Kalliopullopuun kukka.


## Lähteet
Darío Silva

**Dario Debray Silva Pereira** (s.  2. marraskuuta 1972, Treinta y Tres, Uruguay) on uruguaylainen jalkapalloilija, joka pelasi hyökkääjänä. Silva pelasi Uruguayn maajoukkueessa 46 ottelua ja teki niissä 14 maalia. Hän siirtyi sivuun maajoukkuetehtävistä, kun Uruguay karsiutui vuoden 2006 maailmanmestaruuskilpailuista.

Silva aloitti uransa vuonna 1991, jolloin hän liittyi Defensoriin. Sieltä hän siirtyi Peñaroliin ja edelleen Cagliariin, jossa hän sai lempinimekseen "sa pibinca". Se on sardinkielinen sana kiusankappaleelle. Lempinimi tulee hänen vimmatuista, mutta tehottomista yrityksistä päästä puolustuslinjan läpi. Seuraavaksi hän pelasi Espanyolissa, Málagassa ja Sevillassa. Kahden kauden jälkeen Primera Divisiónin Sevillassa, hän päätti purkaa viimeisen vuoden hänen sopimuksestaan, koska hän haivaitsi ettei hän ollut uuden managerin (Joaquín Caparrós) suosiossa. Hän liittyi Portsmouthiin ilmaisella siirrolla vuonna 2005. Portsmouthin kanssa hän kirjoitti kahden vuoden sopimuksen. Hän teki kolme maalia 15 pelaamassaan alkukauden pelissä, mutta loukkasi nilkkansa ja purki sopimuksensa 14. helmikuuta 2006.

Silva pelasi MM-kilpailuissa 2002 Uruguayn kaikki kolme ottelua alusta loppuun.

Silvan peliura loppui traagisesti, kun hän joutui auto-onnettomuuteen 24. syyskuuta 2006. Hän ajoi Uruguayn Montevideossa lyhtypylvästä päin ja hänet vietiin sairaalaan. Hän sai pienen kolhun päähänsä ja jalkaansa sellaisen tällin, että hänen toinen jalkansa jouduttiin amputoimaan polvesta alaspäin.

Silva aikoi palata takaisin jalkapallon pariin valmentajana. Huhut kertoivat myös, että hän kilpailisi vuoden 2012 kesäolympialaisissa soudussa. 

## Lähteet
* http://www.urheiluviikko.net/?p=3826 

### Viitteet
Worku Bikila

**Worku Bikila** (s. 6. toukokuuta 1968) on entinen etiopialainen kestävyysjuoksija, joka erikoistui 5000 metrin juoksuun. Hänen vuonna 1995 10 000 metrillä juoksema aika 27:06:44 oli vuoden toiseksi nopein aika.

Urheilu-uran jälkeen Bikila on perustanut kaksi yritystä, jotka tuovat paljon kaivattuja tuloja hänen kotiseudulleen Dukamiin:

* Worku Bikila Water Well Drilling Limited poraa vesikaivoja.
* Worku Bikila Hotel on kukoistava hotelli.

## Saavutukset

### Ennätykset
*3000 metriä - 7:42.44 (1997)
*5000 metriä - 12:57.23 (1995)
*10 000 metriä - 27:06.44 (1995)
*Puolimaraton - 1:02:15 (2002)
*Maraton - 2:11:48 (2001)

## Lähteet

## Aiheesta muualla
*
Heikki Toppila

**Heikki Toppila** (4. heinäkuuta 1885 Paavola – 5. huhtikuuta 1963 Kuusankoski) oli suomalainen opettaja, kirjailija ja toimittaja.

## Elämä
Toppilan vanhemmat olivat maanviljelijä Heikki Toppila ja Reeta Takalo. Hän oli naimisissa vuodesta 1927 kansakoulunopettaja Anna Salmisen kanssa. Toppila valmistui kansankoulunopettajaksi Kajaanin seminaarista 1907.   Hän toimi opettajana ensin Vihannin Korvenkylässä ja Viipurin Tiiliruukin koululla ja sitten Oulun Laanilassa vuosina 1909–1924. Hän työskenteli myös maanviljelijänä ja toimittajana. Sisällissodan aikana Toppila oli Helsingissä, jossa hän liittyi suojeluskuntaan ja osallistui kaupungin valtaukseen. Vuonna 1924 Toppila ryhtyi vapaaksi kirjailijaksi. Kirjailijana ollessaan Toppila asui 1920-luvulla Vihannissa, Limingassa, Vihdin Nummelassa sekä Espoossa ja Raumalla. 1930-luvulla hän asui vaimonsa kanssa Nummelassa ja Porvoon maalaiskunnan Hinthaarassa. Viimeksi Toppilat asuivat Kuusankoskella.

## Kirjallinen tuotanto
Toppila oli perustamassa 1925 ns. Toukokuun ryhmää, johon kuuluivat hänen lisäkseen muun muassa L. Onerva, Einari Vuorela, Uuno Kailas ja Arvi Kivimaa. Hän osallistui myös Tulenkantajien kokoontumisiin, vaikka ei ollutkaan varsinaisesti ryhmän jäsen. Toppilan teoksissa tapahtumapaikkana on pohjoispohjalainen kyläyhteisö ja kirjojen henkilöitä hallitsee usein enteisiin ja uskomuksiin, kuolemanpelkoon ja painajaisuniin perustuva arktinen hysteria.

### Teokset
Toppilan tuotantoon kuuluu sekä romaaneja että novelleja, pääasiassa WSOY:n julkaisemana:
* *Helvetin koira ynnä muita kertomuksia*, novellikokoelma.   WSOY 1920
* *Valkolan vaarin jouluviinat*, novellikokoelma.    Kirja, Helsinki 1923
* *Auringon nousun maahan*, romaani.    WSOY 1926
* *Kuoleman Siiveri ynnä muita kertomuksia*, novellikokoelma.    WSOY 1928
* *Päästä meitä pahasta*, romaani.    WSOY 1931
* *Tulisilla vaunuilla*, romaani.     WSOY 1935
* *Siernaporin kuningas*, romaani.    WSOY 1937
* *Onnen kultamoukari*, romaani.     WSOY 1941
* *Ja niin tuli kevät taas*, romaani.     WSOY 1945
* *Nuoruuden kujanjuoksu*, romaani.     WSOY 1949
*  *Tarinat*.      WSOY 1950

### Julkaisemattomia romaanikäsikirjoituksia
* *Sielujen säveliä*.  1908
* *Kohtalon uhrit*.   1914
* *Barabbas*.  1914
* *Onni vaihtuu*.  1915

### Palkinnot
*Valtion kirjallisuuspalkinto 1920, 1926, 1928, 1935
*Suomalaisen Kirjallisuuden Seuran palkinto 1933
*Aleksis Kiven palkinto 1951

## Lähteet
* 
* Karjalohjan, Karkkilan, Lohjan, Nummi-Pusulan, Sammatin ja Vihdin kotiseutukirjailijatietokanta

### Viitteet

## Kirjallisuutta
* Koskimies, Rafael: *Heikki Toppila: kertojan kehityshistoriaa.* WSOY, 1938.

## Aiheesta muualla
* Lyhyt Toppilan elämäkerta 
* Kirjasampo.fi: Heikki Toppila
Cambridgen platonistit

**Cambridgen platonistit** olivat joukko Cambridgen yliopistossa 1600-luvulla &mdash; vuosien 1633 ja 1688 välillä &mdash; vaikuttaneita filosofeja, jotka kannattivat uusplatonismia.

## Filosofia

Cambridgen platonisteille uskonto ja järki olivat sopusoinnussa, eikä todellisuus muodostunut aistihavainnoista, vaan Platonin opetusten mukaisesti "käsitettävissä olevista muodoista" tai ideoista, jotka olivat aistien takana. Siksi aistit olivat epäluotettava tiedon lähde.

Cambridgen platonistit reagoivat kahdelta suunnalta tuleviin paineisiin. Toisaalta he kokivat puritaanisten jumaluusoppineiden dogmatismin anti-rationalistisine vaatimuksineen epämoraaliseksi ja vääräksi. He kokivat myös, että puritanistien ja kalvinistien vaatimukset siitä, että jokaisen oli muodostettava omakohtainen suhde Jumalaan, johtivat siihen, ettei suurimmalle osalle ihmisistä muodostunut suhdetta Jumalaan. Toisaalta Cambridgen platonistit reagoivat tuon ajan vallitsevia filosofisia näkemyksiä, kuten René Descartesin kartesiolaisuutta, Baruch Spinozan "ateismia" ja Thomas Hobbesin materialistisia kirjoituksia, vastaan. He kokivat, että vaikka nämä olivatkin rationalistisia, he kielsivät kaikkeuden pohjimmiltaan idealistisen luonteen.

Teologisissa ja poliittisissa kysymyksissä Cambridgen platonistit kannattivat maltillisuutta. He uskoivat, että järki oli kaikkien kiistojen paras ratkaisija, ja siksi he puhuivat puritaanien ja korkeakirkollisten kirkonmiesten välisen dialogin puolesta. Järkeen platonistit suhtautuivat puolimystillisesti, katsoen, ettei se ollut vain mielen ymmärryksen kyky, vaan sen sijaan "Herran kynttilä", Jumalan ihmissieluun jättämä jälki tai kuva. Puolijumalallisena järki kykeni paitsi antamaan aisteja parempaa tietoa, myös lähestymään Jumalaa. Näin järki kykeni myös tuomitsemaan puritaanisen teologian yksityisen ilmoituksen ja vakiintuneen kirkon rituaalien ja liturgioiden välillä. Tämän vuoksi heitä kutsuttiin myös latitudinaristeiksi.

## Edustajia

Cambridgen platonismin keskeisimmät henkilöt olivat:

* Ralph Cudworth (1617-1688), jonka filosofiset pääteokset olivat *The True Intellectual System of the Universe* (1678) ja  *Treatise concerning Eternal and Immutable Morality*, joka julkaistiin postuumisti vuonna 1731
* Nathaniel Culverwel (1619-1651), jonka pääteos oli *Light of Nature* (1652)
* Henry More (1614-1687), jonka pääteoksia olivat *Manual of Ethics* (1666), *Divine Dialogues* (1668) ja *Manual of Metaphysics* (1671)
* John Smith (1618-1652), joka ei jättänyt jälkeensä eläessään julkaistuja kirjallisia teoksia
* Peter Sterry (1613-1672)
* Benjamin Whichcote (1609-1683), joka ei julkaissut elinaikanaan, mutta jolta on julkaistu postuumisti muun muassa saarnoja (*Select Sermons*, 1689), aforismeja (*Moral and Religious Aphorisms*, 1703) ja muita kirjoituksia (*Some Select Notions of B. Whichcote*, 1685; *Several Discourses*, 1701)
* John Worthington (1618-1671)

Cambridgen platonismin hengessä filosofoineita nuoremman polven edustajia olivat mm.:

* Anne Conway (1631-1679)
* John Norris (1657-1711)
* George Rust (k. 1670)

## Aiheesta muualla

*
Hakozaki-Kyūdaimaen metroasema

**Hakozaki-Kyūdaimaen metroasema** () on Fukuokan kaupungin Higashin suuralueella sijaitseva metroasema. Hakozaki-Kyūdaimaen asema on kuudes asema Hakozaki-linjalla. Asema on avattu 31. tammikuuta 1986. Aseman nimi on lyhenne sanoista *Hakozaki - Kyūshū daigaku mae*, joka tarkoittaa "Hakozaki - Kyūshūn yliopiston edessä".

Aseman lähistöllä sijaitsevat muun muassa:

* Kyūshyūn yliopiston Hakozakin kampus
* Oikeusministeriön sivutoimisto
* Hakozakin rautatieasema

## Aiheesta muualla
* Hakozaki-Kyūdaimae  - aseman sivut
Replika

**Replika** on jonkin laitteen kopio. Se muistuttaa esikuvaansa ulkoisesti, mutta teknisesti se voi olla ajanmukainen. Esimerkiksi Pedersen polkupyörässä voi olla nykyaikaisia osia ja liitoksia, mutta rungon malli ja mittasuhteet ovat peräisin alkuperäisestä 1800-luvun lopun pyörästä.

Replika voidaan tehdä myös laitteesta, jota ei oikeasti koskaan tehty, esimerkkinä Charles Babbagen differenssikone. Kyseessä oli mekaanisen laskukoneen suunnitelma. Kone rakennettiin kokeilumielessä alkuperäisten piirustusten mukaan 1980-luvulla. Koeajossa kone toimi täydellisesti. Se on näytteillä Lontoon Science Museumissa.